กระทรวงเกษตรและสหกรณ์เป็นตัวแทนประเทศไทยมอบรางวัล “King Bhumibol World Soil Day Award ประจำปี 2561” ให้แก่องค์กร Practical Action จากประเทศบังกลาเทศ ในการประชุมสมัชชาความร่วมมือดินโลก ครั้งที่ 7 ณ สำนักงานใหญ่ FAO สาธารณรัฐอิตาลี
นายระพีภัทร์ จันทรศรีวงศ์ ผู้ช่วยปลัดกระทรวงเกษตรและสหกรณ์ เปิดเผยภายหลังเข้าร่วมพิธีเปิดการประชุมสมัชชาความร่วมมือดินโลก (Global Soil Partnership หรือ GSP) ขององค์การอาหารและการเกษตรแห่งสหประชาชาติ (FAO) ครั้งที่ 7 ณ สำนักงานใหญ่ FAO กรุงโรม สาธารณรัฐอิตาลี โดยมี นายแดเนียล กุสตาฟสัน รองผู้อำนวยการใหญ่ FAO เป็นประธานการประชุม ว่า รางวัล King Bhumibol World Soil Day Award เป็นรางวัลที่พระบาทสมเด็จพระปรเมนทรรามาธิบดีศรีสินทรมหาวชิราลงกรณฯ พระวชิรเกล้าเจ้าอยู่หัว รัชกาลที่ 10 ทรงมีพระบรมราชานุญาตโปรดเกล้าฯ ให้ประเทศไทย และ FAO จัดทำขึ้นเพื่อมอบให้แก่บุคคล สถาบัน หรือประเทศที่มีผลงานสร้างการรับรู้ด้านการพัฒนาทรัพยากรดินดีเด่นจนเป็นที่ยอมรับในระดับประเทศและระดับโลก โดยจะมีการมอบรางวัลดังกล่าว ในวันดินโลก 5 ธันวาคม ของทุกปีที่ประเทศไทย         สำหรับในโอกาสนี้ ผู้ช่วยปลัดกระทรวงเกษตรและสหกรณ์ ในฐานะประธานสมัชชาความร่วมมือดินโลกคนแรก และประธานสมัชชาความร่วมมือทรัพยากรดินโลกแห่งภูมิภาคเอเชีย ได้เป็นผู้แทนประเทศไทยในการมอบเหรียญรางวัล King Bhumibol World Soil Day Award ประจำปี 2561 ให้แก่องค์กร Practical Action จากประเทศบังกลาเทศ ซึ่งเป็นองค์กรที่ทำงานด้านการป้องกันและแก้ไขปัญหาดินเค็มในพื้นที่สูงและพื้นที่ชายฝั่งทะเลที่ประสบปัญหาดินเค็มและการกัดเซาะชายฝั่ง โดยมีเอกอัครราชทูตบังกลาเทศ ประจำกรุงโรม (H.E. Mr. Abdus Sobhan Sikder) เป็นผู้แทนรับมอบเหรียญรางวัลดังกล่าว        ทั้งนี้ การมอบรางวัล King Bhumibol World Soil Day Award โดยองค์การอาหารและเกษตรแห่งสหประชาชาติ เป็นส่วนหนึ่งของการเทิดพระเกียรติและพระอัจฉริยภาพด้านการอนุรักษ์และพัฒนาทรัพยากรดินของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร รัชกาลที่ 9 และเฉลิมพระเกียรติพระบาทสมเด็จพระปรเมนทรรามาธิบดีศรีสินทรมหาวชิราลงกรณฯ พระวชิรเกล้าเจ้าอยู่หัว รัชกาลที่ 10 ที่ทรงสืบสาน รักษา ต่อยอดพระราชปณิธานแห่งพระบรมราชนกนาถ ในงานด้านการอนุรักษ์และพัฒนาทรัพยากรดินอย่างยั่งยืนเพื่อความมั่นคงอาหารโลก